Cleo se ontvoerder ‘onverhoorbaar weens vooroordeel’ – regsluiCleo Smith (4) was saam met haar ouers by ’n kampterrein in Wes-Australië toe sy in die nag uit hul tent verdwyn het. (Foto: Facebook / Ellie Smith) Senior regslui in Wes-Australië bevraagteken dit of Terence Kelly, Cleo Smith (4) se vermeende ontvoerder, ŉ regverdige jurieverhoor sal hê ná talle nadelige foto’s en mediadekking oor hom reeds verskyn het. Dít sluit foto’s kort ná Kelly se inhegtenisneming in, waar hy kaalvoet en geboeid na ŉ polisievliegtuig begelei word. Ook sy bene was geboei – wat skerp kritiek ontlok het. Die nuusblad The Guardian berig regskenners meen dat dié foto’s “heeltemal skadelik en bevooroordeeld” is. Menseregte-aktiviste het intussen ook gesê die gebruik van voetboeie om ŉ beskuldigde te vervoer, veral ŉ inheemse burger, moet “uitgedaag word”. “Kelly is van verskeie misdrywe aangekla, waaronder kinderdiefstal. ŉ Hof het die verpligting om skuld of onskuld te bepaal, ongeag hoe die beskuldigde in die media uitgebeeld word. “Die gebruik van voetboeie dui nie op skuld nie – dis iets wat ŉ hof moet beslis,” lui die berig. Die Wes-Australiese departement van justisie het gesê die gebruik van boeie is “roetinepraktyk om die veilige vervoer en beweging van gevangenes te verseker”. Daar was ook sprake dat Kelly geboei is om te verhoed dat hy homself seermaak. Cleo Smith case: lawyers question whether Terence Kelly can have trial by jury after ‘prejudicial’ photos https://t.co/HhKFkER71o https://t.co/iPptYSKn1i — Michele Smorgon (@maxOz) November 14, 2021 Adv. Tom Percy, woordvoerder vir die Australiese Prokureursgenootskap, is egter oortuig dat Kelly selfs sonder die plasing van dié foto’s “onverhoorbaar” is weens die omvang van die mediadekking oor die saak. “Die haat en vyandskap wat reeds in die openbaar teen Kelly ontlok is, sal ŉ jurieverhoor haas onmoontlik maak.” Foto’s van Kelly direk ná sy inhegtenisneming – op die teerpad en in die ambulans – is wyd oor die land en ook in die buiteland gepubliseer en op TV-bulletins gewys. “Sommige verslaggewers berig by Kelly se foto’s dat hy vir die kamera geknipoog het, terwyl hy vermoedelik sy oog weens sonlig toegemaak het.” Verskeie medialede het ook oor Kelly se beweerde obsessie met die Bratz-modepoppe berig en foto’s van ŉ kamer vol dogtertjiespeelgoed geplaas. Dié kamer was vermoedelik in Kelly se huis waar Cleo 18 dae lank aangehou is. Kelly het glo ook verskeie sosialemediaprofiele gehad, waarvan een Ellie Smith, Cleo se ma, se sosialemediaprofiel “gevolg” het. Die polisie het nog steeds nie hierop kommentaar gelewer nie. In Wes-Australië is daar wel die alternatiewe keuse om ŉ verhoor sonder ŉ jurie te hê. Kelly sal na verwagting op 6 Desember weer in die hof verskyn. Maroela Media het vroeër berig Cleo is op 16 Oktober uit die tent wat sy met haar gesin by die Blowholes-kampterrein gedeel het, ontvoer. Sy is sowat drie weke later in die vroeë oggendure ongedeerd deur Wes-Australiese polisie uit ŉ huis – glo dié van Kelly – gered. Kelly is kort voor die redding in ŉ nabye straat deur polisiebeamptes aangekeer. Daar is nou ook sprake dat ŉ tweede persoon dalk by die ontvoering betrokke was. Dit is egter nog nie deur die polisie bevestig nie.